Vålerenga og Djurgården ble i dag enige om en overgang for midtbanespiller Daniel Berntsen.

23-åringen har signert en avtale som strekker seg ut 2019 og slutter seg til troppen på overgangsvinduets siste dag.

Berntsen har spilt for Sveriges hovedstadslag de to siste årene, men nå ser han frem til nye utfordringer i Vålerenga.

- Jeg ble veldig imponert over Vålerenga da vi møtte dem med Djurgården i vinter, så det å få lov til å være med på dette ser jeg frem til. Det blir veldig kult, sier Berntsen.

Annonse:

Han har spilt mange kamper i oppkjøringa og føler formen er god. Det lover godt før det braker løs mot Viking på mandag. Etter en prat med Ronny Deila fredag kveld vet han hva som gjelder i Vålerenga.

- Han fortalte litt om hvordan vi skal jobbe og det hørtes ekstremt spennende ut. Nå ser jeg bare frem til å komme i gang.

I Bodø/Glimt og Rosenborg spilte han både indreløper, offensiv midtbane og kant, mens i Djurgården ble han ofte brukt som venstrekant.

Ronny Deila har klare planer for sin nye elev, og er glad for at den venstrebeinte midtbanespillerne valgte Oslos stolthet.

- Vi er veldig fornøyd med å få Daniel til Vålerenga. Han er en spiller jeg har sett på i mange år som har flotte ferdigheter og et stort utviklingspotensial. Med offensive kvaliteter og et kreativt hode kan han bekle flere posisjoner på banen og er ganske lik vår egen Ghayas Zahid, sier Deila.

I sin første sesong i Sverige ble det seks mål og fire assist på Berntsen, mens det i 2016 endte på to mål og tre assist.

Vi ønsker Daniel hjertelig velkommen til Oslos stolthet, Vålerenga!